Il-Kummissjoni Ewropea llum nediet konsultazzjoni pubblika mmirata li tistieden lill-partijiet interessati kollha biex jikkummentaw dwar ir-reviżjoni proposta tal-Linji Gwida dwar l-għajnuna mill-Istat għall-ħarsien tal-ambjent u għall-enerġija (“Energy and Environmental State aid guidelines” jew “EEAG”). Biex tiġi ttrattata ż-żieda fl-importanza tal-protezzjoni tal-klima, il-linji gwida riveduti se jaqgħu taħt l-isem tal-Linji Gwida dwar l-għajnuna mill-Istat għall-Klima, l-Enerġija u l-Ambjent (Climate, Energy and Environmental State aid guidelines, “CEEAG”). Il-Linji Gwida proposti jinkludu wkoll regoli ta' kompatibbiltà għal oqsma ewlenin bħall-infrastruttura tal-mobilità nadifa u l-bijodiversità, kif ukoll l-effiċjenza fir-riżorsi biex tiġi appoġġata t-tranżizzjoni lejn ekonomija ċirkolari. Il-partijiet interessati jistgħu jwieġbu għall-konsultazzjoni għal tmien ġimgħat, sat-2 ta' Awwissu 2021. Il-Viċi President Eżekuttiv, Margrethe Vestager, li hija responsabbli mill-politika tal-kompetizzjoni, qalet: “L-Ewropa se teħtieġ ammont konsiderevoli ta' investimenti sostenibbli. Għalkemm sehem sinifikanti se jiġi mis-settur privat, l-appoġġ pubbliku se jkollu rwol biex jiżgura li t-tranżizzjoni ekoloġika sseħħ malajr. Għalhekk irridu niżguraw li r-regoli tagħna dwar l-għajnuna mill-Istat għall-klima, l-enerġija u l-ambjent ikunu lesti u adatti għat-tranżizzjoni ekoloġika. Dan se jippermetti lill-Istati Membri jwettqu l-objettivi ambizzjużi tal-Patt Ekoloġiku, filwaqt li jżommu d-distorsjonijiet possibbli tal-kompetizzjoni kemm jista' jkun baxxi. Issa qed nistiednu lill-partijiet interessati kollha jaqsmu l-fehmiet tagħhom.” Il-linji gwida dwar l-għajnuna mill-Istat għall-Enerġija u l-Ambjent jippermettu lill-Istati Membri jappoġġaw proġetti għall-ħarsien tal-ambjent (inklużi l-protezzjoni tal-klima u l-ġenerazzjoni tal-enerġija ekoloġika), kif ukoll miżuri li jiżguraw l-adegwatezza tal-ġenerazzjoni tal-enerġija, soġġett għal ċerti kundizzjonijiet. Dawn il-Linji Gwida għandhom l-għan li jgħinu lill-Istati Membri jilħqu l-miri ambizzjużi tal-UE dwar l-enerġija u l-klima bl-anqas spiża possibbli għall-kontribwenti, u mingħajr tfixkil bla bżonn għall-kompetizzjoni fis-Suq Uniku. Il-Kummissjoni għamlet evalwazzjoni tal-Linji Gwida attwali bħala parti mill-Kontroll tal-Idoneità tal-Għajnuna mill-Istat. L-evalwazzjoni żvelat li d-dispożizzjonijiet attwali tal-Linji Gwida jaħdmu tajjeb, huma b'mod ġenerali adattati għall-iskop tagħhom u huma għodda effettiva f'dak li għandu x'jaqsam mal-appoġġ għall-kisba tal-miri ambjentali u klimatiċi tal-UE, filwaqt li jillimitaw id-distorsjonijiet bla bżonn fis-Suq Uniku. Fl-istess ħin, l-evalwazzjoni wriet li jistgħu jkunu meħtieġa xi aġġustamenti mmirati, inklużi s-simplifikazzjoni u l-aġġornament ta' ċerti dispożizzjonijiet u l-estensjoni tal-kamp ta' applikazzjoni tal-Linji Gwida biex ikopri oqsma ġodda bħall-mobilità nadifa u d-dekarbonizzazzjoni. Barra minn hekk, l-evalwazzjoni wriet li r-regoli attwali jista' jkollhom bżonn jiġu allinjati mal-prijoritajiet strateġiċi tal-Kummissjoni, b'mod partikolari dawk tal-Patt Ekoloġiku Ewropew, u ma' bidliet regolatorji reċenti oħra fl-oqsma tal-enerġija u tal-ambjent. F'dan il-kuntest, il-Kummissjoni qed tipproponi għadd ta' bidliet għar-regoli attwali, jiġifieri: L-abbozz tal-Linji Gwida u d-dettalji kollha dwar il-konsultazzjoni pubblika, inklużi aktar dettalji dwar it-tibdil propost, jinsabu online. Il-passi li jmiss Minbarra l-konsultazzjoni mal-pubbliku mnedija llum, l-abbozz tal-Linji Gwida għall-Għajnuna mill-Istat għall-Klima, l-Enerġija u l-Ambjent se jiġi diskuss f'laqgħa bejn il-Kummissjoni u l-Istati Membri li se ssir lejn tmiem il-perjodu ta' konsultazzjoni. Dan il-proċess se jiżgura li kemm l-Istati Membri kif ukoll il-partijiet interessati jkollhom biżżejjed opportunitajiet biex jikkummentaw dwar l-abbozz tal-proposta tal-Kummissjoni. L-adozzjoni tal-Linji Gwida l-ġodda hija prevista għal tmiem l-2021. Sfond Il-Linji Gwida attwali dwar l-għajnuna mill-Istat għall-ħarsien tal-ambjent u għall-enerġija jistabbilixxu l-kundizzjonijiet li bihom l-għajnuna mill-Istat għall-enerġija u għall-ħarsien tal-ambjent tista' titqies kompatibbli mas-suq intern. B'mod partikolari, il-Linji Gwida jippromwovu bidla gradwali għal appoġġ ibbażat fuq is-suq għall-enerġija rinnovabbli u jintroduċu dispożizzjonijiet għall-għajnuna għall-infrastruttura tal-enerġija u l-kapaċità tal-ġenerazzjoni biex jissaħħaħ is-Suq Intern tal-enerġija u tiġi żgurata s-sigurtà tal-provvista. Barra minn hekk, il-Linji Gwida jipprovdu kriterji dwar kif l-Istati Membri jistgħu jagħtu solljev lill-kumpaniji li jużaw ħafna enerġija mit-tariffi imposti b'appoġġ tas-sorsi rinnovabbli. Id-dispożizzjonijiet tal-Linji Gwida huma kkomplementati mir-Regolament għall-Eżenzjoni Ġenerali Sħiħa (General Block Exemption Regulation, “GBER”), li jistabbilixxi kundizzjonijiet ta' kompatibbiltà ex ante li fuq il-bażi tagħhom l-Istati Membri jistgħu jimplimentaw miżuri ta' għajnuna mill-Istat mingħajr ma javżaw lill-Kummissjoni minn qabel. Il-GBER bħalissa għaddej minn reviżjoni parzjali u konsultazzjoni pubblika dwar il-proposta għal dawk id-dispożizzjonijiet riveduti hija mistennija li ssir fis-sajf tal-2021. Ir-reviżjoni tal-Linji Gwida tiddependi fuq l-evalwazzjoni u fuq diversi sorsi ta' evidenza u data, inkluża l-prassi tal-każijiet, studju estern u kontribut mill-partijiet ikkonċernati. Il-Kummissjoni ġabret l-opinjonijiet permezz ta' konsultazzjoni pubblika miftuħa li saret fl-2020. Fil-Ħarifa 2020, il-Kummissjoni nediet ukoll dibattitu Ewropew dwar kif il-politika tal-kompetizzjoni tista' tappoġġa aktar l-objettivi tal-Patt Ekoloġiku Ewropew, bil-ħsieb li tiżgura li r-regoli tal-kompetizzjoni u l-politiki tas-sostenibbiltà jaħdmu flimkien bl-aħjar mod possibbli. Il-proċess beda b'sejħa għal kontribuzzjonijiet u ġie segwit minn konferenza ospitata mill-Viċi President Eżekuttiv Margrethe Vestager fi Frar 2021. Aktar minn 200 kontribuzzjoni li waslu kkontribwew ukoll għall-ħidma dwar l-abbozz tar-reviżjoni tal-Linji Gwida. Dawn se jiġu ssupplimentati bir-rispons li jasal mill-konsultazzjoni pubblika preżenti.